ΓΡΑΠΤΗ ΕΡΩΤΗΣΗ E-1459/96 υποβολή: Carlos Robles Piquer (PPE) προς την Επιτροπή (12 Iουνίου 1996)

Θέμα: Παρουσία των ΗΠΑ στην αφρικανική ήπειρο

Ο αμερικανός Υπουργός Εμπορίου πριν αρχίσει την πρόσφατη περιοδεία του σε πέντε αφρικανικές χώρες νοτίως της Σαχάρας προέβη στην εξής δήλωση: «Η εποχή της οικονομικής κυριαρχίας και εμπορικής ηγεμονίας της Ευρώπης στην Αφρική έχει πλέον παρέλθει. Η Αφρική μας ενδιαφέρει».

Με τη δήλωση αυτή φαίνεται να τερματίζεται η χρονική περίοδος πολλών δεκαετιών, στη διάρκεια της οποίας οι ΗΠΑ είχαν αγνοήσει τα προβλήματα των αφρικανικών χωρών. Σήμερα, η εξάλειψη του «απερχάϊντ» στη Νότιο Αφρική και ο ολοένα και μεγαλύτερος εκδημοκρατισμός σε άλλες χώρες αυτής της ηπείρου, έχουν συντελέσει στο να αρχίσουν να πείθονται οι αμερικανοί για τη «βιωσιμότητα» της Αφρικής.

Δεδομένου της πατροπαράδοτης ευρωπαϊκής παρουσίας στην αφρικανική ήπειρο, δεν νομίζει η Επιτροπή ότι θα πρέπει να μεταβάλει, κατά κάποιον τρόπο, τη στρατηγική της έναντι της Αφρικής, υπό το φως της ειρημένης δήλωσης των υπουργών εμπορίου των ΗΠΑ; Η νέα αμερικανική στάση προοιωνίζεται άραγε συμπληρωματικότητα ή ανταγωνισμό για τα προγράμματα βοήθειας και τις παρεμβάσεις που από μακρού πραγματοποιεί και προωθεί η Κοινότητά μας στην αφρικανική ήπειρο;

Απάντηση του Κ. Pinheiro εξ ονόματος της Επιτροπής (12 Ιουλίου 1996)

Η αναθέρμανση του εμπορικού ενδιαφέροντος της Αμερικής για την Αφρική, στην οποία αναφέρεται το Αξιότιμο Μέλος του Κοινοβουλίου συμβαίνει σε μια εποχή όπου οι Ηνωμένες Πολιτείες επανεξετάζουν τη θέση τους και αναπροσαρμόζουν την παρουσία τους στην Αφρικανική Ήπειρο, όσον αφορά την αναπτυξιακή βοήθεια. Παρότι η Επιτροπή δεν διαπιστώνει κάτι τέτοιο, θα λυπόταν για τυχόν μείωση της αμερικάνικης βοήθειας προς την Αφρικανική Ήπειρο, τομέας όπου χρειάζεται να γίνουν πολλά ακόμη.

Ταυτόχρονα το αυξημένο εμπορικό ενδιαφέρον που εκδηλώνουν οι Ηνωμένες Πολιτείες θα πρέπει να θεωρηθεί θετικό. Αυτό σημαίνει ότι το μεγαλύτερο εμπορικό έθνος στον κόσμο αναγνωρίζει την ύπαρξη δυνατοτήτων για επιχειρηματικές δραστηριότητες στην Αφρική. Το γεγονός αυτό δικαιώνει αυτούς τους χορηγούς βοήθειας (στην προκειμένη περίπτωση τους Ευρωπαίους) οι οποίοι δραστηριοποιούνται στην Αφρική, ώστε να βοηθήσουν αυτές τις χώρες να δημιουργήσουν βιώσιμες οικονομίες στις οποίες μπορεί να αναπτυχθούν ιδιωτικές επιχειρήσεις. Επίσης η στάση των Ηνωμένων Πολιτειών ενισχύει την Ευρωπαϊκή πολιτική έναντι της Αφρικής η οποία ανέκαθεν βασιζόταν κυρίως στη βοήθεια και στο εμπόριο.

Η Ευρώπη υπήρξε πάντοτε ο πλέον σημαντικός εμπορικός εταίρος της Αφρικής. Οπωσδήποτε όμως το πρόσφατο ενδιαφέρον της Αμερικής ενδεχομένως να σημάνει και ανταγωνισμό για τις Ευρωπαϊκές επιχειρήσεις που δραστηριοποιούνται στην Αφρική. Αναμφίβολα ο ανταγωνισμός είναι ένα θετικό στοιχείο, πρέπει όμως να πραγματοποιείται υπό τους σωστούς όρους. Τυχόν ενεργός εμπλοκή της Κυβέρνησης των Ηνωμένων Εθνών στον ανταγωνισμό ίσως απαιτεί ανάλογη ευρωπαϊκή απάντηση. Γι' αυτό η Επιτροπή παρακολουθεί στενά τις δραστηριότητες της Κυβέρνησης των Ηνωμένων Πολιτειών, αν και οι συγκεκριμένες δραστηριότητες στις οποίες αναφέρεται το Αξιότιμο Μέλος του Κοινοβουλίου δεν συνεπάγονται, σ' αυτή τη φάση, μια συγκεκριμένη απάντηση, ούτε αλλαγή της Ευρωπαϊκής πολιτικής στην Αφρική.

Η Επιτροπή δράττεται της ευκαιρίας να υπογραμμίσει την ανάγκη για βελτίωση της θέσης της Αφρικής στο διεθνές εμπόριο και δηλώνει ότι θα συνεχίσει να επιδιώκει μια πολιτική ενδυνάμωσης της ανάπτυξης σ' αυτή την ήπειρο.